Návrh

NARIADENIE VLÁDY

 Slovenskej republiky

z ...........2015,

ktorým sa vykonávajú niektoré ustanovenia zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov 

Vláda Slovenskej republiky podľa § 5 ods. 5 zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon“) nariaďuje:

§ 1
Predmet úpravy

Toto nariadenie vlády ustanovuje
a)	sústavu špecializovaných odborov sociálnej práce,
b)	špecializačné vzdelávacie programy podľa špecializovaných odborov sociálnej práce (ďalej len „špecializačný vzdelávací program“),
c)	štandardy špecializačných vzdelávacích programov.

§ 2
Sústava špecializovaných odborov sociálnej práce, špecializačné vzdelávacie programy a štandardy špecializačných vzdelávacích programov

(1)	Sústavu špecializovaných odborov sociálnej práce tvorí
a)	sociálna posudková činnosť,
b)	sociálna kuratela.

(2) Špecializačné vzdelávacie programy sú špecializačný vzdelávací program
a)	„Sociálna posudková činnosť“,
b)	„Sociálna kuratela“.

(3) Štandardy špecializačných vzdelávacích programov sú uvedené v prílohe.

§ 3
Prechodné ustanovenie

Pre fyzickú osobu podľa § 45 zákona sa požadované vstupné vzdelanie uvedené v prílohe  nevyžaduje.

§ 4
Účinnosť

Toto nariadenie vlády nadobúda účinnosť 1. januára 2016.

Príloha
k nariadeniu vlády č. ...../2015 Z. z. 

ŠTANDARDY ŠPECIALIZAČNÝCH VZDELÁVACÍH PROGRAMOV

1.	Štandard pre špecializačný vzdelávací program „Sociálna posudková činnosť“ 

Charakteristika – absolvovaním špecializačného vzdelávacieho programu získa absolvent  vedomosti a zručnosti, ktoré sú potrebné na vykonávanie špecializovaných odborných činností v špecializovanom odbore sociálnej práce, a to sociálna posudková činnosť. Absolvent bude schopný vykonávať sociálnu posudkovú činnosť pre fyzické osoby s ťažkým zdravotným postihnutím a pre fyzické osoby na účely vybraných druhov sociálnych služieb. Absolvent získa poznatky a vedomosti v týchto oblastiach: právny rámec kompenzačnej pomoci a sociálnych služieb; posudzovanie individuálnych potrieb, rodinného a širšieho sociálneho prostredia fyzickej osoby; komunitná dimenzia kompenzačnej pomoci a sociálnych služieb; komplexné ponímanie prístupnosti; rôznorodosť kompenzačných nástrojov; optimalizácia kompenzačnej pomoci v rámci posudkovej, rozhodovacej, kontrolnej a terénnej činnosti; manažment kontroly; dilemy a paradoxy kompenzačnej pomoci a sociálnych služieb. Absolvent bude na základe získaných vedomostí  schopný analyzovať potreby, schopnosti, sociálne znevýhodnenia fyzickej osoby a jej rodiny v kontexte jej života (prostredia), analyzovať podporné kapacity rodiny a podporného kruhu fyzickej osoby, bude schopný správne a tvorivo uplatňovať kompenzačný, ale aj širší právny a komunitný rámec, vyberať optimálne kombinácie podporných nástrojov, revidovať potreby podpory, využívať výsledky kontroly na účely optimalizácie a identifikovať dilemy a paradoxy vlastnej práce a   modifikovať ich. Absolvent bude pripravený na tímovú prácu a flexibilný prenos získaných poznatkov a zručností z edukačného procesu do vlastného pracovného prostredia a činnosti a bude  pripravený na sieťovanie na komunálnej úrovni.

Štruktúra, dĺžka trvania a celkový rozsah  - špecializačný vzdelávací program pozostáva z teoretickej a praktickej prípravy. Príprava trvá najmenej 12 mesiacov a najviac 18 mesiacov.  Celkový rozsah prípravy je 200 hodín. Súčasťou celkového rozsahu je práca pod supervíziou v rozsahu najmenej 15 hodín v rámci tém špecializačného vzdelávacieho programu.

Organizačná forma – kombinovaná (kombinácia prezenčnej a dištančnej formy, pričom prezenčná forma tvorí minimálne 70 % celkového rozsahu).

Cieľová skupina – sociálni pracovníci a fyzické osoby, ktoré sa pripravujú na výkon  sociálnej posudkovej činnosti pre fyzické osoby s ťažkým zdravotným postihnutím a/alebo posudzovania odkázanosti na sociálnu službu. 

Požadované vstupné vzdelanie – splnenie kvalifikačného predpokladu podľa § 5 ods. 1 písm. a) zákona. 
Témy, obsah a rozsah teoretickej prípravy a praktickej prípravy na výkon špecializovanej odbornej činnosti:

Téma	Počet hodín na tému z celkového počtu hodín	Počet hodín teoretickej prípravy z počtu hodín na tému	Počet hodín praktickej prípravy z počtu hodín na tému	
Základné východiská v oblasti ľudských práv a slobôd fyzických osôb so zdravotným postihnutím 	20	15	5	
Aktuálna právna úprava a organizačné zabezpečenie sociálnej posudkovej činnosti	40	30	10	
Sociálna posudková činnosť v kontexte podpory sociálnej inklúzie	20	10	10	
Posudzovanie individuálnych predpokladov fyzických osôb s ťažkým zdravotným postihnutím. Posudzovanie individuálnych predpokladov fyzických osôb odkázaných na sociálnu službu	40	20	20
(z toho  najmenej 5 hodín prebieha pod supervíziou)	
Posudzovanie rodinného a širšieho sociálneho prostredia fyzických osôb 	60	25	35
(z toho  najmenej 10 hodín prebieha pod supervíziou)	
Kontrolná činnosť v oblasti sociálnej posudkovej činnosti	20	10	10	

Teoretickú  prípravu tvoria  prednášky, diskusie, prezentácie a obdobné pedagogické metódy. Praktickú prípravu tvorí modelovanie, nácvik, tréning, hranie rolí a obdobné zážitkové metódy v oblasti vzdelávania. 

Spôsob ukončenia – splnenie predpokladu osobnej účasti pri prezenčnej forme špecializovaného vzdelávacieho programu (maximálna povolená neúčasť je 10 % z celkového počtu hodín), absolvovanie špecializačnej skúšky pozostávajúcej z písomného a ústneho overenia vedomostí v rozsahu schváleného špecializačného vzdelávacieho programu.

2.	Štandard pre špecializačný vzdelávací program „Sociálna kuratela“ 

Charakteristika – absolvovaním špecializačného vzdelávacieho programu získa absolvent vedomosti a zručnosti, ktoré sú potrebné na vykonávanie špecializovaných odborných činností v špecializovanom odbore sociálnej práce, a to sociálna kuratela. Absolvent získa hlbšie teoretické vedomosti o príčinách vzniku, vývoji a  dôsledkoch sociálnopatologických javov na jednotlivca, jeho rodinu a širšie sociálne prostredie, o sociálnych a ekonomických problémoch jednotlivca, jeho rodiny a širšieho sociálneho prostredia, o medzinárodných právnych aktoch vrátane právne záväzných aktov Európskej únie a všeobecne záväzných právnych predpisoch Slovenskej republiky, ktoré sa vzťahujú na výkon opatrení sociálnej kurately (trestné právo, občianske právo, právo sociálneho zabezpečenia, pracovné právo, správne právo, ochrana osobných údajov a ostatné oblasti práva, ktoré súvisia s výkonom opatrení sociálnej kurately). Absolvent zároveň získa hlbšie teoretické vedomosti o metódach, technikách a aktuálnych prístupoch sociálnej práce zodpovedajúcich špecifikám sociálnej kurately, hlbšie poznatky z ostatných odborov (psychológia, kultúrna a sociálna antropológia a iné súvisiace odbory) a o zdravotných rizikách výkonu sociálnej kurately. Absolvent si počas praktickej časti špecializačného vzdelávacieho programu prehĺbi spôsobilosti a zručnosti tak, aby bol schopný vykonať komplexnú sociálnu diagnostiku klienta sociálnej kurately, plánovať sociálnu intervenciu, aplikovať teoretické poznatky uplatňovaním zodpovedajúcich právnych predpisov, metód a techník sociálnej práce v závislosti od závažnosti poruchy psychického vývinu, fyzického vývinu a sociálneho vývinu fyzickej osoby a situácie, v ktorej sa nachádza fyzická osoba. V rámci praktickej časti si absolvent osvojí aj metódy riešenia konfliktov v situáciách sociálnej kurately, postupy sociálnych kurátorov v trestnom konaní a v občianskom súdnom konaní, postupy sociálnych kurátorov v priestupkovom konaní a konaní pred správnym orgánom, postupy zamerané na znižovanie sociálnych rizík a na zvládanie rizikových situácií a získa informácie o znižovaní zdravotných rizík a informácie potrebné k administrácii výkonu. 

Štruktúra, dĺžka trvania a celkový rozsah  - špecializačný vzdelávací program pozostáva z teoretickej a praktickej prípravy. Príprava trvá najmenej 12 mesiacov a najviac 18 mesiacov.  Celkový rozsah prípravy je 230 hodín. Súčasťou celkového rozsahu je práca pod supervíziou v rozsahu najmenej 40 hodín v rámci tém špecializačného vzdelávacieho programu, z toho  najmenej 30  %  tvorí individuálna priama supervízia. 

Organizačná forma – kombinovaná (kombinácia prezenčnej a dištančnej formy, pričom prezenčná forma tvorí minimálne 70 % celkového rozsahu).

Cieľová skupina – sociálni pracovníci a fyzické osoby, ktoré sa pripravujú na výkon opatrení sociálnej kurately pre deti a/alebo opatrení sociálnej kurately plnoletých fyzických osôb. 

Požadované vstupné vzdelanie – splnenie kvalifikačného predpokladu podľa § 5 ods. 1 písm. a) zákona. 

Témy, obsah a rozsah teoretickej prípravy a praktickej prípravy na výkon špecializovanej odbornej činnosti:

Téma	Počet hodín na tému z celkového počtu hodín	Počet hodín teoretickej prípravy z počtu hodín na tému	Počet hodín praktickej prípravy z počtu hodín na tému	
Východiská sociálnej kurately 
a)	medzinárodné koncepčné a strategické dokumenty, právne východiská vrátane súvisiacich právnych predpisov 
b)	etické aspekty výkonu 
c)	sociálna patológia, teoretické koncepty vzniku deviantného správania (biologické, psychologické, psychosociálne a sociologické teórie)
d)	teória psychopatológie
e)	praktická príprava na spisovanie návrhov, podaní, správ, vyjadrení, na rozhodovaciu činnosť, na medzisektorovú a interdisciplinárnu   spoluprácu	40	30	10
(z toho najmenej 5 hodín prebieha pod supervíziou)	
Sociálna kuratela detí  
a)	teoretické východiska porúch psychického, fyzického a sociálneho vývinu dieťaťa  
b)	rizikové správanie, poruchy správania (etiológia, typológia, symptomatológia)
c)	delikvencia, kriminalita, závislosti a ďalšie negatívne javy (etiológia, symptomatológia)  
d)	metódy, techniky a  prístupy sociálnej práce zodpovedajúce špecifikám sociálnej kurately detí 
e)	kompetencie a postupy v trestnom konaní, konaní pred súdom, vrátane praktickej prípravy
f)	penitenciárna a postpenitenciárna sociálna práca – kompetencie sociálneho kurátora detí vrátane praktickej prípravy 
g)	praktická príprava na výkon preventívnych, diagnostických a intervenčných postupov sociálnej práce v závislosti od poruchy vývinu dieťaťa a situácie dieťaťa a jeho rodiny, vrátane interdisciplinárnych prístupov pomoci  
h)	praktická príprava na zvládanie konfliktných a rizikových situácií v sociálnej kuratele detí
i)	správne konanie, kompetencie a postupy v konaní pred správnym orgánom vrátane konaní o priestupku	65	35	30
(z toho  najmenej 5 hodín prebieha pod skupinovou supervíziou a 10 hodín formou individuálnej supervízie)	
Sociálna kuratela plnoletých fyzických osôb
a)	teoretické východiská porúch psychického, fyzického a sociálneho vývinu plnoletých fyzických osôb 
b)	kriminalita, závislosti, násilie, obchodovanie s ľuďmi, sexuálne komerčné služby, extrémizmus, rasizmus, xenofóbia a ďalšie negatívne javy - teoretické východiská (vrátane etiológie a symptomatológie) vo vzťahu k plnoletým fyzickým osobám 
c)	metódy, techniky a prístupy sociálnej práce zodpovedajúce špecifikám sociálnej kurately plnoletých fyzických osôb 
d)	 penitenciárna a postpenitenciárna sociálna práca – kompetencie sociálneho kurátora plnoletých fyzických osôb vrátane praktickej prípravy  
e)	praktická príprava na výkon preventívnych, diagnostických a intervenčných postupov sociálnej práce v závislosti od poruchy vývinu plnoletej fyzickej osoby a situácie tejto osoby a jej rodiny, vrátane  interdisciplinárnych prístupov pomoci  
f)	praktická príprava na zvládanie konfliktných a rizikových situácií v sociálnej kuratele plnoletých fyzických osôb	65	35	30
(z toho najmenej 5 hodín  prebieha pod skupinovou supervíziou a 10 formou individuálnej supervízie)	
Riziká sociálneho vylúčenia (vybrané sociálne a ekonomické problémy) 
a)	teoretické poznatky, ktoré súvisia so sociálnymi a ekonomickými  problémami jednotlivcov, rodín, skupín, komunít (napríklad chudoba, dlhodobá nezamestnanosť, bezdomovectvo)
b)	základy kultúrnej a sociálnej antropológie 
c)	špecifiká sociálnej práce v marginalizovaných rómskych komunitách
d)	sociálne poradenstvo zamerané na manažment osobných a rodinných financií vrátane praktickej prípravy
e)	orientácia v externých zdrojoch pomoci a podpory  (služby zamestnanosti, pomoc v hmotnej núdzi, sociálne služby a iné zdroje pomoci  a podpory)	50	20	30
(z toho najmenej 5 hodín  prebieha pod skupinovou supervíziou)	
Administratíva a dokumentácia v sociálnej kuratele	10	5	5	

Teoretickú  prípravu tvoria  prednášky, diskusie, prezentácie a obdobné pedagogické metódy. Praktickú prípravu tvorí modelovanie, nácvik, tréning, hranie rolí a obdobné zážitkové metódy v oblasti vzdelávania. 

Spôsob ukončenia – splnenie predpokladu osobnej účasti pri prezenčnej forme špecializovaného vzdelávacieho programu (maximálna povolená neúčasť je 10 % z celkového počtu hodín), absolvovanie špecializačnej skúšky pozostávajúcej z písomného a ústneho overenia vedomostí v rozsahu schváleného špecializačného vzdelávacieho programu.